Hendecasyllaborum seu Baiarum libri duo/1.9
Quod cani tibi, Compater, capilli,
Et toto capite albicant pruinae,
Amplexus fugiunt tuos puellae,
Iunxisse et foemori foemur recusant;
Quod nec carminibus suis Apollo,
Nec blandis redimet iocis Thalia.
Quaenam, quae tibi, Compater miselle,
Quae vita, aut quis erit modus querenti?
Hic est, quem tenerae timent puellae,
Quem cultae fugiunt nurusque, amorque
Omnis undique et undecunque et usque,
Usque et undique et undecunque et usque
Omnis horret amor, Venusque, Hymenque.
Sed nil sit tibi, Compater, molesti,
Nec canos celerem aut time senectam,
Sed tristes animo repelle curas,
Quod nec carminibus suis Apollo,
Nec blandis numeris dabit Thalia,
Id munus dabit aureus petenti,
Vel te ut lacteolae petant puellae.
Quae tum, quae tibi, Compater beate,
Quae vita, aut quis erit modus iocanti?
Hic est, quem roseae volunt puellae,
Quem cultae cupiunt nursusque amorque
Omnis undique et undecunque et usque 
Usque et undique et undecunque et usque
Omnis ambit amor, Venusque, Hymenque.
Felix canicies, senecta felix,
Arca cui nitet aureus capillus,
Horto cui riget aureus priapus.